[{"text_idx": "#000000", "text": "Caerdydd wedi 'cefnu' ar Sala medd cyn asiant pe\u0302l-droed"}, {"text_idx": "#000001", "text": "Disgrifiad o\u2019r llun, Willie McKay (dde) oedd yn gyfrifol am drefnu'r awyren aeth ar goll dros Fo\u0302r Udd ble bu farw Emiliano Sala (chwith)"}, {"text_idx": "#000002", "text": "Fe wnaeth CPD Caerdydd \"gefnu\" ar Emiliano Sala ac roedd rhaid iddo drefnu ei drafnidiaeth ei hun ar o\u0302l arwyddo i'r Adar Gleision, yn o\u0302l cyn asiant pe\u0302l-droed."}, {"text_idx": "#000003", "text": "Willie McKay oedd yn gyfrifol am drefnu'r awyren aeth ar goll dros Fo\u0302r Udd ble bu farw Sala ym mis Ionawr."}, {"text_idx": "#000004", "text": "Roedd mab Willie McKay, Mark, yn gweithio fel asiant oedd yn cynrychioli Nantes i geisio sicrhau trosglwyddiad Sala i Gaerdydd am \u00a315m."}, {"text_idx": "#000005", "text": "\"Roedd wedi ei adael mewn gwesty mwy neu lai i wneud ei drefniadau teithio ei hun,\" meddai Willie McKay."}, {"text_idx": "#000006", "text": "Mae Caerdydd eisoes wedi cadarnhau eu bod wedi cynnig trefnu hediad masnachol cyn y ddamwain."}, {"text_idx": "#000007", "text": "Nid yw Willie McKay yn asiant cofrestredig. Pan ofynnwyd iddo pam ei fod wedi ymwneud a\u0302 throsglwyddiad Sala i Gaerdydd, fe atebodd ei fod yn \"helpu ei fab\"."}, {"text_idx": "#000008", "text": "Cafwyd hyd i gorff Emiliano Sala yng ngweddillion yr awyren ar wely'r mo\u0302r, 13 diwrnod ar o\u0302l i'r Piper Malibu N264DB ddiflannu."}, {"text_idx": "#000010", "text": "Wrth siarad gydag adran chwaraeon y BBC, dywedodd Mr McKay eu bod wedi cael \"bai ar gam\"."}, {"text_idx": "#000011", "text": "Yn y cyfweliad mae'r tad a'r mab hefyd yn dweud:"}, {"text_idx": "#000012", "text": "Eu bod wedi dod i wybod am ddiflaniad Sala yn dilyn galwad ffo\u0302n gan reolwr Caerdydd, Neil Warnock;Mai nhw dalodd y cyfanswm am drefniadau teithio Sala;Ni fyddan nhw'n gofyn i Nantes am arian sy'n ddyledus iddyn nhw am fod yn froceriaid ar gyfer y trosglwyddiad;Mae'r ddamwain wedi gwneud i Mark McKay gwestiynu ei ddyfodol yn y diwydiant."}, {"text_idx": "#000015", "text": "Fe gadarnhaodd Willie McKay ei fod wedi trefnu hediad Sala i Gaerdydd drwy David Henderson - peilot profiadol oedd wedi ei hedfan o a nifer o chwaraewyr eraill \"ar hyd a lled Ewrop ar sawl achlysur\"."}, {"text_idx": "#000016", "text": "Doedd McKay ddim yn berchen ar yr awyren a dywedodd nad oedd yn ymwybodol pwy fyddai Henderson yn gofyn i fod yn beilot ar gyfer yr hediad."}, {"text_idx": "#000019", "text": "\"Maen nhw'n prynu chwaraewr am \u20ac17m ac wedyn ei adael mewn gwesty ar ei ben ei hun i fynd ar y cyfrifiadur i chwilio am awyren... dwi'n credu fod Caerdydd wedi ei adael ei lawr yn ofnadwy."}, {"text_idx": "#000020", "text": "\"Mae'r ffordd maen nhw wedi ymddwyn hyd yn hyn yn warthus,\" meddai."}, {"text_idx": "#000021", "text": "Ym mis Ionawr, dywedodd Caerdydd wrth y BBC nad oedd ganddyn nhw awyren breifat ar gyfer chwaraewyr, felly doedd dim modd iddyn nhw fod wedi gallu trefnu ei hediad o Nantes."}, {"text_idx": "#000022", "text": "Ychwanegodd y clwb y dylai'r \"awdurdodau perthnasol allu dod i gasgliad o ran y ffeithiau am y drasiedi yma\"."}, {"text_idx": "#000023", "text": "Yn ddiweddar mae cwestiynau wedi codi yngly\u0302n a\u0302 thrwydded y peilot David Ibbotson, ac mewn adroddiad cychwynnol fe gadarnhaodd y Gangen Ymchwilio Damweiniau Awyr nad oedd ganddo drwydded ar gyfer hediadau masnachol, ac mai dim ond o fewn gwledydd mewndirol yr UE oedd yn cael hedfan teithwyr eraill."}, {"text_idx": "#000024", "text": "Disgrifiad o\u2019r llun, Cafwyd hyd i weddillion yr awyren ar wely'r mo\u0302r Udd 13 niwrnod ar o\u0302l iddi ddiflannu"}, {"text_idx": "#000025", "text": "Yn o\u0302l Mr McKay doedd dim cytundeb i rannu'r gost gan \"nad oedd Emi yn talu unrhyw beth \" a'i fod am dalu \"beth bynnag oedd Dave [Henderson] yn ei godi."}, {"text_idx": "#000027", "text": "\"Y cyfan oedd ar fy meddwl oedd cael y bachgen adref ac roeddwn yn fodlon gyda'r hyn a wnaethom."}, {"text_idx": "#000028", "text": "\"Rwyf wedi cael clywed o ffynhonell dda ei fod o [David Ibbotson] yn beilot da iawn, felly mae'n warthus fod pobl yn ei bardduo yn dilyn ei farwolaeth."}, {"text_idx": "#000029", "text": "\"Dwi ddim yn rhoi y bai ar neb gan mai damwain drasig oedd hi,\" meddai."}, {"text_idx": "#000030", "text": "Mae Willie McKay yn honni fod Nantes i fod i dalu ei fab \u00a31.5m am y trosglwyddiad, ond \"ni fydden nhw'n gofyn am y swm hwnnw ar hyn o bryd\"."}, {"text_idx": "#000031", "text": "\"Nid yw hyn am arian, mae'r cyfan am fywyd dau berson sydd wedi cael eu colli."}, {"text_idx": "#000032", "text": "\"Rydych yn fodlon colli \u00a31.5 yn y fath amgylchiadau,\" meddai."}, {"text_idx": "#000033", "text": "Disgrifiad o\u2019r llun, Yn o\u0302l Willie Mckay mae hi'n warthus fod rhai pobl yn \"pardduo\" enw'r peilot David Ibbotson (dde) yn dilyn y ddamwain"}, {"text_idx": "#000034", "text": "Roedd wythnosau wedi'r ddamwain yn \"anodd iawn, iawn\" i Mr McKay a'i deulu."}, {"text_idx": "#000035", "text": "Mae Mark McKay wedi cyfaddef ei fod yn cwestiynu ei ddyfodol fel asiant pe\u0302l-droed, ond ychwanegodd nad dyma'r amser iawn i drafod hynny."}, {"text_idx": "#000037", "text": "Canfod gweddillion awyren Emiliano Sala"}, {"text_idx": "#000039", "text": "Ymchwiliad i drwyddedau peilot Sala"}, {"text_idx": "#000047", "text": "Colofn Shane: Sut mae atal Iwerddon?"}, {"text_idx": "#000050", "text": "Stifyn Parri 'wedi helpu ei hun ac eraill' drwy Brookside"}]